Aliancia za rodinu

Aliancia za rodinu je slovenské občianske združenie. Aliancia je občianska iniciatíva organizácií a jednotlivcov, ktorá vznikla v decembri 2013 na podporu hodnôt manželstva a rodiny. Alianciu podporuje viac ako 90 organizácií, ktoré pôsobia v sociálnej oblasti.

Ciele občianskeho združenia 
V manifeste Aliancia za rodinu vyhlásila, že jej päť hlavných cieľov je:
 pevná definícia manželstva v slovenskej legislatíve ako zväzok jedného muža a jednej ženy
 lepšia informovanosť mladých ľudí o zmysle, výnimočnosti a prínosoch manželstva a rodiny, ktorá vzniká manželstvom
 spoločenská, kultúrna, sociálna a legislatívna podpora a rešpekt voči rodine založenej manželstvom ako základnej bunke spoločnosti
 zabránenie oslabovania jedinečného postavenia manželstva v spoločnosti, napr. zavádzaním nových rodinnoprávnych inštitútov, ktoré by sa svojou povahou pripodobňovali manželstvu
 zachovanie prioritizácie záujmu dieťaťa vyrastať v kompletnej a stabilnej rodine s matkou a otcom v adopčnej politike štátu.

Referendum o rodine 2015 
V apríli 2014 Aliancia za rodinu začala zber podpisov pod petíciu za referendum o “ochrane rodiny”. V polovici mája 2014 oznámila, že má vyzbieraných už 100 000 podpisov.

Referendum o rodine sa uskutočnilo dňa 7. februára 2015. Účasť dosiahla 21,41 % voličov, preto bolo neúspešné.

Predstavitelia a podporovatelia 
Predsedom občianskeho združenia je od jeho vzniku Anton Chromík. Hovorcami Aliancie za rodinu boli Chromík či bývalí, resp. súčasní poslanci Národnej rady SR, Anna Verešová a Peter Kremský.

Iniciatívu Aliancie podporili tieto cirkvi na Slovensku: rímskokatolícka cirkev, evanjelická cirkev augsburského vyznania, gréckokatolícka, cirkev bratská, pravoslávna a reformovaná kresťanská cirkev.

Financovanie 
Koncom januára 2015 Ministerstvo vnútra oznámilo, že preveruje financovanie Aliancie, je podozrenie, že Aliancia na svojej stránke zavádzala o vyhlásení verejnej zbierky.

Kritika 
Predstavitelia Aliancie za rodinu viackrát čelili obvineniam z homofóbie, predseda Anton Chromík si výrokom "Propaganda spôsobuje epidemický nárast LGBTI správania u mladých” vyslužil nomináciu v ankete Homofób roka 2021, ktorú organizuje Inštitút ľudských práv, v ankete sa umiestnil na 3. mieste.

Referencie

Externé odkazy 
 

Organizácie na Slovensku
Občianske združenia na Slovensku
Organizácie založené v 2013
Vzdelávacie organizácie
Rodina